
KĖDAINIŲ RAJONO SAVIVALDYBĖS TARYBA

SPRENDIMAS
DĖL JAUNUOLIŲ SKATINIMO PASIRINKTI POLICIJOS PAREIGŪNO PROFESIJĄ TVARKOS APRAŠO PATVIRTINIMO

2024 m. birželio 28 d. Nr. TS-231
Kėdainiai


Vadovaudamasi Lietuvos Respublikos vietos savivaldos įstatymo 6 straipsnio 34 punktu, 15 straipsnio 4 dalimi ir Lietuvos Respublikos policijos įstatymo 11 straipsnio 2 dalimi, Kėdainių rajono savivaldybės taryba n u s p r e n d ž i a:
1.	 Patvirtinti jaunuolių skatinimo pasirinkti policijos pareigūno profesiją tvarkos aprašą (priedas);
2.	Įgalioti Kėdainių rajono savivaldybės merą Valentiną Tamulį pasirašyti Bendradarbiavimo sutartį su Kauno apskrities vyriausiuoju policijos komisariatu.



Savivaldybės meras       				                                                                       Valentinas Tamulis



[bookmark: _GoBack]PATVIRTINTA
Kėdainių rajono savivaldybės tarybos
2024 m. birželio 28 d. sprendimu Nr. TS-231


JAUNUOLIŲ SKATINIMO PASIRINKTI POLICIJOS PAREIGŪNO PROFESIJĄ TVARKOS APRAŠAS

I SKYRIUS
BENDROSIOS NUOSTATOS

1.	Jaunuolių skatinimo pasirinkti policijos pareigūno profesiją tvarkos aprašo (toliau – Aprašas) tikslas – skatinti jaunuolius pasirinkti aukštojo mokslo studijas Mykolo Romerio universitete pagal Teisės ir policijos veiklos bakalauro programą, mokymus Lietuvos policijos mokykloje pagal pirminio profesinio mokymo programą ar įvadinio mokymo kursus, kuriuos baigus jaunuoliai užimtų Kauno apskrities vyriausiojo policijos komisariato (toliau – Kauno apskr. VPK) Kėdainių rajono policijos komisariato (toliau – Kėdainių r. PK) pareigybes ir policijos funkcijas vykdytų Kėdainių rajono savivaldybės prižiūrimoje teritorijoje.
2.	Aprašas nustato finansines skatinimo priemones – skatinamąsias stipendijas – Kauno apskr. VPK Kėdainių r.  PK trūkstamiems policijos pareigūnams, kurios numatomos Kėdainių rajono savivaldybės biudžete pagal Kauno apskr. VPK pateiktą trūkstamų policijos pareigūnų pritraukimo į Kauno apskr. VPK Kėdainių r.  PK programą. Kauno apskr. VPK ir Kėdainių rajono savivaldybės įsipareigojimai įgyvendinant šį Aprašą nustatomi sudarant Bendradarbiavimo sutartį (Aprašo priedas).
3.	Apraše vartojama sąvoka atvykstantis tarnauti policijos pareigūnas (toliau – ATPP), su kuriuo Kauno apskr. VPK pasirašo sutartį dėl finansinės skatinimo priemonės skyrimo:
3.1. Lietuvos policijos mokyklos pirminio profesinio mokymo kursantas;
3.2. ne Kėdainių rajono savivaldybės gyventojas, einamaisiais metais baigęs aukštojo mokslo studijas Mykolo Romerio universitete pagal Teisės ir policijos veiklos bakalauro programą, mokymus Lietuvos policijos mokykloje pagal pirminio profesinio mokymo programą ar įvadinio mokymo kursus ir atvykęs užimti laisvą pareigybę Kauno apskr. VPK Kėdainių r. PK pirminės ar vidurinės grandies statutinis valstybės tarnautojas.
4.	Kėdainių rajono savivaldybė kas metus skiria iki 6 (šešių) skatinamų stipendijų ir 1 (vieną) įsikūrimo išmoką policijos pareigūno profesiją pasirinkusiems jaunuoliams.
5.	Jaunuoliai skatinamosios stipendijos skyrimo metu turi būti ne vyresni kaip 29 metų.

II SKYRIUS
SKATINAMOJI STIPENDIJA

6. Finansinės skatinimo priemonės ir jų dydžiai:
6.1. savivaldybės stipendijos mokamos kas mėnesį po 250 Eur (du šimtus penkiasdešimt eurų) Aprašo 3.1 papunktyje nurodytiems ATPP, per visą profesinio mokymo laikotarpį, iš mokamos sumos atskaitant mokesčius, kuriuos apskaičiuoja ir sumoka Kauno apskr. VPK, teisės aktų nustatyta tvarka;
6.2. vienkartinė įsikūrimo išmoka – 5 000 Eur (penki tūkstančiai eurų) skiriama vienam ATPP, atitinkančiam Aprašo 3.2 papunkčio reikalavimus, iš mokamos sumos atskaitant mokesčius, kuriuos apskaičiuoja ir sumoka Kauno apskr. VPK, teisės aktų nustatyta tvarka.
7. Pasinaudojęs finansine skatinimo priemone, numatyta Aprašo 6.1 ir 6.2 papunkčiuose, ATPP įsipareigoja nepertraukiamai, ne trumpiau kaip 3 metus nuo tarnybos Kauno apskr. VPK Kėdainių r. PK pradžios, eiti policijos pareigūno pareigas Kauno apskr. VPK Kėdainių r. PK ne mažesniu kaip 0,75 etato darbo krūviu. Jei dėl tam tikrų pateisinamų aplinkybių pareigūnas (-ė) negali eiti pareigų (dėl nėštumo ir gimdymo atostogų, atostogų vaiko priežiūrai ir kt.), numatytas 3 metų nepertraukiamas tarnybos laikotarpis yra atitinkamai pratęsiamas.
8. Stipendijos mokėjimas numatytas Aprašo 6.1 papunktyje sustabdomas, kai ATPP sustabdo studijas teisės aktų nustatyta tvarka arba jo paties prašymu (dėl ligos, vaiko priežiūros ar asmeninių priežasčių) išleidžiamas akademinių atostogų. ATPP grįžus tęsti studijų, stipendijos mokėjimas tęsiamas. Apie šių aplinkybių atsiradimą ATPP informuoja Kauno apskr. VPK per 10 darbo dienų.
9. Stipendijos suteikiamos Aprašo 3.1 papunktyje nurodytiems kursantams, pirmenybę teikiant asmenims, deklaravusiems gyvenamąją vietą Kėdainių rajono savivaldybėje.
10. Skatinimo priemonė tam pačiam asmeniui skiriama tik vieną kartą ir tik viena skatinimo priemonė, nurodyta Aprašo 6.1 ir 6.2 papunkčiuose.

III SKYRIUS
DOKUMENTŲ PATEIKIMO IR SKATINIMO PRIEMONIŲ FINANSAVIMO TVARKA

11.	 Apraše nurodytų finansinių skatinimo priemonių skyrimo tvarka:
11.1. 	ATPP, ketindamas pasinaudoti Apraše numatyta finansine skatinimo priemone, gali pateikti laisvos formos prašymą dėl finansinės skatinimo priemonės skyrimo atvykęs į Kauno apskr. VPK, adresu: Chemijos g. 4b, LT-51346 Kaunas. Prie prašymo pridedami dokumentai, įrodantys Aprašo 3 punkte nurodytas aplinkybes;
11.2.	 laisvos formos prašymą dėl finansinės skatinimo priemonės skyrimo nagrinėja Kauno apskr. VPK viršininko įsakymu sudaryta Kauno apskr. VPK Finansinių skatinimo priemonių teikimo atvykstantiems į tarnybą Kauno apskr. VPK Kėdainių r. PK trūkstamiems policijos pareigūnams komisija (toliau – Komisija), į kurios sudėtį deleguojamas Kėdainių rajono savivaldybės mero deleguotas atstovas;
11.3.	 Komisija, nagrinėdama ATPP pateiktą prašymą, gali paprašyti pateikti papildomų duomenų ir dokumentų. Komisija priima protokolinį sprendimą ir teikia siūlymą Kauno apskr. VPK viršininkui pasirašyti sutartį dėl finansinės skatinimo priemonės skyrimo arba jos nepasirašyti;
11.4.	 ATPP ir Kauno apskr. VPK viršininkas ar kitas jo įgaliotas asmuo pasirašo sutartį dėl finansinės skatinimo priemonės skyrimo. Sutartyje turi būti numatyti išmokų mokėjimo terminai, šalių teisės ir pareigos, atsakomybė, sutarties nutraukimo tvarka ir kt.;
11.5.	 jei ATPP nepasirašo sutarties dėl finansinės skatinimo priemonės skyrimo, laikoma, kad jis tokio finansavimo atsisako.

IV SKYRIUS
ATSAKOMYBĖ

12.	ATPP per 3 mėnesius nuo 12.1−12.5 papunkčiuose nurodytų aplinkybių atsiradimo privalo grąžinti Kauno apskr. VPK gautas išmokas pagal sutartį dėl finansinės priemonės skyrimo, jei:
12.1.	neištarnauja vidaus tarnyboje Kauno apskr. VPK Kėdainių r. PK laiko, nurodyto Aprašo 7 punkte;
12.2.	pašalinamas iš mokymo įstaigos, nurodytos Aprašo 1 punkte, arba baigęs mokytis atsisako tarnauti vidaus tarnyboje Kauno apskr. VPK  Kėdainių  r. PK;
12.3.	paaiškėjus Lietuvos Respublikos vidaus tarnybos statuto 16 straipsnio 1 dalies 1−7 punktuose nustatytų aplinkybių, su juo nutraukiama stojimo į vidaus tarnybą Kauno apskr. VPK Kėdainių r. PK sutartis arba jis nepriimamas į vidaus tarnybą Kauno apskr. VPK Kėdainių r. PK;
12.4.	atleidžiamas iš vidaus tarnybos Kauno apskr. VPK Kėdainių r. PK dėl jo kaltės neištarnavus 3 metų nenutrūkstamo laikotarpio;
12.5.	neištarnavęs numatyto 3 metų nenutrūkstamo laikotarpio nuo tarnybos pradžios Kauno apskr. VPK Kėdainių r. PK pereina dirbti į kitą policijos komisariatą.
13. ATPP negrąžinus išmokų per 12 punkte nustatytą terminą, jos išieškomos teisės aktų nustatyta tvarka. Jei ATPP negali įvykdyti sutartyje dėl finansinės skatinimo priemonės skyrimo nustatytų įsipareigojimų dėl sveikatos būklės (pateikiama medicininė išvada pagal Lietuvos Respublikos vidaus reikalų ministerijos nustatytą tvarką), dėl gautų išmokų grąžinimo / negrąžinimo ir jų dydžio sprendžia Komisija. 
14. Grąžinta arba teisės aktų nustatyta tvarka išieškota išmoka grąžinama Kėdainių rajono savivaldybei.

V SKYRIUS
BAIGIAMOSIOS NUOSTATOS

15. Apraše neaptarti klausimai sprendžiami Lietuvos Respublikos teisės aktų nustatyta tvarka.
16. Aprašo nuostatoms įgyvendinti skiriamas Kėdainių rajono savivaldybės administracijos atsakingas asmuo. Aprašo įgyvendinimo kontrolę vykdo Kėdainių rajono savivaldybės meras.





































Jaunuolių skatinimo pasirinkti policijos 
pareigūno profesiją tvarkos aprašo priedas


BENDRADARBIAVIMO SUTARTIS
_______ m.                            d. Nr. _______
Kaunas

Kauno apskrities vyriausiasis policijos komisariatas (toliau – Kauno apskr. VPK), įstaigos kodas 191008196, kurio registruota buveinė yra Vytauto pr. 91, LT-44238 Kaunas, atstovaujamas ............................................................................ viršininko ........................... ............................................. veikiančio pagal ................................................ ir Kėdainių rajono savivaldybė (toliau – Savivaldybė), kurios registruota buveinė yra Basanavičiaus g. 36, LT-57288 Kėdainiai, atstovaujama Kėdainių rajono savivaldybės mero Valentino Tamulio, veikiančio pagal Kėdainių rajono savivaldybės tarybos 2024 m. birželio 28 d. sprendimą Nr. TS-..... „Dėl Jaunuolių skatinimo pasirinkti policijos pareigūno profesiją tvarkos aprašo patvirtinimo“, toliau kartu vadinamos Šalimis, o atskirai − Šalimi, sudarė bendradarbiavimo sutartį (toliau – Sutartis) ir susitarė dėl šių sąlygų:

I  SUTARTIES DALYKAS

1.   Vadovaudamosi Lietuvos Respublikos policijos įstatymo 30 straipsnio 2 dalimi ir siekdamos užtikrinti Kėdainių rajone viešąją tvarką, gyventojų saugumą bei gerinti kriminogeninę situaciją, Šalys susitaria įgyvendinti trūkstamų pirminės ir vidurinės grandies policijos pareigūnų pritraukimo į Kauno apskrities vyriausiojo policijos komisariato Kėdainių rajono policijos komisariatą programą.

II  ŠALIŲ TEISĖS IR PAREIGOS

2.  Savivaldybė įsipareigoja:
2.1.    pagal Kauno apskr. VPK pateiktą trūkstamų pirminės ir vidurinės grandies policijos pareigūnų pritraukimo į Kauno apskrities vyriausiojo policijos komisariato Kėdainių rajono policijos komisariatą programą skirti programos įgyvendinimui Jaunuolių skatinimo pasirinkti policijos pareigūno profesiją tvarkos apraše numatytą finansavimą;
2.2.    paskirti asmenį, atsakingą už Sutarties įgyvendinimo koordinavimą Kėdainių rajono savivaldybės administracijoje.
3.  Kauno apskr. VPK įsipareigoja:
3.1.    parengti ir pateikti Kėdainių rajono savivaldybei trūkstamų pirminės grandies policijos pareigūnų pritraukimo į Kauno apskrities vyriausiojo policijos komisariato Kėdainių rajono policijos komisariatą programą (toliau – Programa);
3.2.    vieną kartą per metus organizuoti bendrą susitikimą su Savivaldybės atstovais, kuriame būtų pristatomas programos įgyvendinimas;
3.3.    iki einamųjų metų gruodžio 31 d. pateikti Savivaldybei Programos lėšų panaudojimo laisvos formos ataskaitą;
3.4.    programoje numatytas ir nepanaudotas lėšas iki einamųjų metų gruodžio 23 d. grąžinti Savivaldybei;
3.5. ne vėliau kaip per 10 darbo dienų informuoti Savivaldybę, jei atvykstantis tarnauti policijos pareigūnas savo noru išeina iš tarnybos, jis atleidžiamas arba išnyksta aplinkybės, dėl kurių buvo skirta skatinamoji stipendija;
3.6. inicijuoti skatinamosios stipendijos išieškojimą, jei atvykstantis tarnauti policijos pareigūnas jos negrąžina per 3 mėnesius nuo 3.5 papunktyje įvardintų aplinkybių išaiškėjimo dienos, išieškotą sumą grąžinti Savivaldybei per 10 darbo dienų;
3.7. paskirti atsakingą asmenį už Sutarties įgyvendinimo koordinavimą.

III  BAIGIAMOSIOS NUOSTATOS

4.    Ši sutartis sudaroma ir vykdoma vadovaujantis Lietuvos Respublikos įstatymais.
5.    Sutartis įsigalioja nuo jos pasirašymo dienos, o jeigu Sutartis Šalių pasirašoma ne tą pačią dieną, laikoma, kad Sutartis įsigalioja tą dieną, kai pasirašo antroji Šalis.
6.    Sutartis gali būti nutraukta abiejų Šalių susitarimu ne vėliau kaip prieš 30 (trisdešimt) kalendorinių dienų įspėjus apie nutraukimą kitą Sutarties šalį.
7.    Vienai iš Šalių nevykdant arba netinkamai vykdant Sutartimi prisiimtus įsipareigojimus, kita Šalis turi teisę vienašališkai nutraukti Sutartį, įspėjus Sutartį pažeidusią šalį prieš 10 (dešimt) kalendorinių dienų.
8.  Visi Sutarties pakeitimai, papildymai ir priedai galioja, jeigu jie yra įforminti raštu ir yra pasirašyti Šalių.
9.    Ginčai, kylantys dėl šios Sutarties, sprendžiami Šalių susitarimu.
10.  Nepavykus Šalims susitarti, ginčai sprendžiami Lietuvos Respublikos įstatymų nustatyta tvarka.

IV ŠALIŲ REKVIZITAI

Kauno apskrities vyriausiasis policijos 		Kėdainių rajono savivaldybė
komisariatas                                                      J. Basanavičiaus g. 36, LT-57288 Kėdainiai
Vytauto pr. 91, LT-44238 Kaunas 			          Įstaigos kodas 111100622
Įstaigos kodas 191008196 				               Tel. +370 347 69500
Tel. +370 700 60000                                           El. p. meras@kedainiai.lt 
El. p. kaunovpk.kanceliarija@policija.lt


Kauno apskrities vyriausiojo policijos                Kėdainių rajono savivaldybės meras
komisariato viršininkas                                       Valentinas Tamulis
                                                                         
(vardas, pavardė)
A.V.                                                                       A.V.

